رۆژنامەی یەنی شەفەق:🔻سەرۆكی دەزگای میت لەسەردانەكەی ئەم دواییەيدا هۆشداریداوە بە یۆنان لە گرتنەبەری هەنگاوی تاکلایەنە بۆ سەپاندنی ئەمری واقیع لە دەریای ئیجەو رۆژهەڵاتی ناوەڕاست "دروستکردنی هێڵێکی ئەمنیی نوێ لە ناوچەکەدا لە رێگەی ئیسرائیلەوە رێگەیەکی هەڵەیە" درەو:رۆژنامەی "یەنی شەفەق"ی توركی لەبارەی سەردانەكەی ئیبراهیم کاڵن، سەرۆکی دەزگای هەواڵگریی تورکیا بۆ ئەسینای پایتەخی یۆنان دەڵێت، بەپێی ئەوەی لە رۆژنامەكانی یۆنان و دواتریش لە راگەیاندنەکانی تورکیادا بڵاوکراوەتەوە، سەرۆکی هەردوو دەزگای هەواڵگری تاوتوێی پەیوەندییە دووقۆڵییەکان و پرسی ناوچەکەیان کردووە؛ کێشە و رێگەچارەکان خراونەتە بەر باس و رێککەوتوون لەسەر بەهێزکردنی هاوکاریی نزیکی نێوان هەردوو دەزگاکە لە پرسە دوو قۆڵی و هەرێمایەتیەكاندا.بەڵام ئەوەی بڵاونەكراوەتەوە، ئەو هۆشدارییە روون و راشكاوانانە بووە كە کاڵن داویەتە یۆنان لەبارەی ئەو هەنگاو نوێیانەی لە دەریای ئیج و رۆژهەڵاتی دەریای ناوەڕاست دەستپێكردووە، كە رۆژنامەكە لە چوارخاڵدا پەیامەكانی كاڵنی بۆ یۆنان چڕكردووەتەوە.یەکەم: تورکیا دەیەوێت پارێزگاری لە ئاڕاستەی نیازپاکی و بونیادنەرانە لە پەیوەندییەکانی لەگەڵ یۆنان بكات، بەڵام لەگەڵ ئەوەشدا، سور دەبێت لەسەر هەڵوێستی نەگۆڕی سەبارەت بە ماف و بەرژەوەندییەکانی.دووەم: تورکیا خوازیاری گەشەپێدانی بوارەکانی هاوکارییە لە نێوان هەردوو وڵاتدا، بەڵام ڕێگە نادات بە گرتنەبەری هەنگاوی تاکلایەنە بۆ سەپاندنی ئەمری واقیع لە دەریای ئیجەو رۆژهەڵاتی ناوەڕاست، هەروەها قبووڵی ناکات دۆخی ئێستا لە دەریای ئیجەدا لە ڕێگەی پڕچەككردنی دوورگەکانەوە تێکبدرێت.سێیەم: هەوڵەکانی یۆنان بۆ دروستکردنی هێڵێکی ئەمنیی نوێ لە ناوچەکەدا لە رێگەی ئیسرائیلەوە رێگەیەکی هەڵەیە.چوارەم: تورکیا مەترسی نییە بۆ سەر یۆنان، بەڵام لەگەڵ پاراستنی نیازپاکی خۆیدا، رێگە بە هیچ پێشهاتێک نادات کە زیان بە ماف و بەرژەوەندییەکانی بگەیەنێت.